F'Settembru mistennija li joħorġu l-ewwel riżultati tat-testijiet tal-vaċċin kontra l-COVID-19 fuq trabi ta' sitt xhur li ġie żviluppat minn BioNTech flimkien ma' Pfizer, sostna dan il-Kap Eżekuttiv tal-kumpanija Ugur Sahin mal-ġurnal notevoli Ġermaniż, Spiegel. Sahin tenna li f'Lulju se joħorġu l-ewwel riżultati tat-testijiet fuq tfal bejn ħames u 12-il sena biex f'Settembru joħorġu l-kumplament tat-testijiet fuq tfal iżgħar fl-età. Huwa stqarr li l-evalwazzjoni tad-data miġbura tieħu bejn erbgħa u sitt ġimgħat. Jekk kollox imur skont kif ippjanat, il-kumpanija tissottometti l-applikazzjoni għall-approvazzjoni tal-vaċċin fost it-tfal f'diversi pajjiżi. F'dan ir-rigward, it-tilqim tat-tfal huma meqjus bħala l-pass kruċjali li jmiss sabiex tintlaħaq l-immunità fil-popolazzjoni kollha u għalhekk ifisser it-tmiem tal-pandemija. Il-vaċċin tal-Pfizer-BioNTech diġà huwa awtorizzat għall-użu ta' dawk li għandhom 'il fuq minn 16-il sena. Intant, BioNTech u Pfizer ressqu t-talba tagħhom għand ir-regolaturi tas-saħħa tal-Istati Uniti sabiex japprovaw l-użu tal-vaċċin fost l-adolexxenti ta' bejn it-12 u l-15-il sena.